  Виталий Пронин Туннэ Ижысь А. Демидов нимо спорткомплексын «Ижысь винтовка» ӵошатскон усьтӥськиз. Ас кужымзэс эскерыны вуизы 250 пала спортсменъёс. Биатлонистъёслы шудо сюрес сӥзиз Удмуртилэн Президентэз Александр Волков. Удмуртие лыктэмын Тюмень, Омск, Свердловск, Мурманск улосъёсысь, Чувашия, Башкортостан, Мордовия, Коми Республикаосысь, Москва но Санкт-Петербург городъёсысь командаос. - Та ӵошатсконъёс Олимпиадалы ӟеч кутскон мед сётысалзы, - шуиз Александр Волков. - Спортсменъёслы бадӟымесь вормонъёс басьтыны ми котьку юрттомы. Вуоно аре та спорткомплексэз выльдомы, куас дасян инты лэсьтомы. Ваньмыз умой радъяськиз ке, куинь ар ортчыса, Ижын но Европалэн кубокез понна нюръяськонлэсь оглюкетсэ ортчытыны быгатомы. Та ӵошатсконэ лыктэмын нимо-дано спортсменъёс но. Франциысь дуннелэн кубокез понна нюръяськонлэн этапаз пыриськем нылаш Валентина Назарова но бертэмын. Бадӟымъёслэн вожвылъяськоназы нырысьсэ кужымзэ эскероз Можгаысь 19 аресъем Ульяна Кайшева. «Ижысь винтовка» дыръя арлы быдэ куазь лекъяське, таяз учыре но спортсменъёслэсь чиданлыксэс эскере. Кезьытлы луыса, нылъёслэсь эстафетазэс ӧз ортчытэ, воргоронъёслэн вожвылъяськонзы 15 часын кутскиз.Валентина Емельянова Туспуктэм: rusbiathlon.ru Теги: биатлон Ижысьвинтовка  